ORDE do 5 de novembro de 2009 pola que se convocan cinco cursos para persoal directivo de centros xerontolóxicos e de discapacidade.
CONSELLERÍA DE TRABALLO E BENESTAR — III. OUTRAS DISPOSICIÓNS — 16/11/2009

A Consellería de Traballo e Benestar é o departamento da Xunta de Galicia que asume as competencias en materia de servizos sociais, incluíndo as políticas de atención ás persoas maiores e ás persoas con discapacidade, en virtude do Decreto 335/2009, do 11 de xuño, polo que establece a súa estrutura orgánica.
Á Consellería de Traballo e Benestar, a través da Dirección Xeral da Dependencia e Autonomía Persoal, correspóndenlle entre as súas funcións as de ordenación, coordinación, planificación e execución dos plans, equipamentos e servizos de atención especializada nas áreas de maiores e persoas con discapacidade, así como o desenvolvemento daquelas actuacións que redunden nun mellor funcionamento destes equipamentos.
Por iso, é de interese desta consellería o desenvolvemento de iniciativas que, como as accións formativas, favorezan e promovan unha mellora cualitativa na xestión dos centros integrados na rede pública galega de centros xerontolóxicos e de discapacidade, nos cales se inclúen tanto os centros de titularidade da Xunta de Galicia como os concertados ou conveniados coa Administración autonómica.
Como consecuencia, e no uso das atribucións que me foron concedidas,
DISPOÑO:
Artigo 1º.-Obxecto.
Esta disposición ten por obxecto aprobar as bases e proceder á convocatoria de cinco cursos de dirección de centros de atención a persoas maiores e a persoas con discapacidade.
Artigo 2º.-Obxectivos.
-Formar o persoal con responsabilidade na dirección e na xestión dos centros de atención a persoas maiores e a persoas con discapacidade da rede pública galega.
-Adquisición e mellora de habilidades nas diferentes áreas que incidan na xestión integral dun centro destas características.
-Presentar e coñecer as ferramentas máis habituais que se empregan en cada área de xestión.
Artigo 3º.-Persoal a que vai dirixido.
Persoal directivo ou responsables dos centros residenciais e de atención diúrna destinados a persoas maiores e a persoas con discapacidade, tanto de titularidade da Xunta de Galicia como os que teñan concerto ou convenio con esta Administración autonómica.
Artigo 4º.-Criterios de selección.
Na selección das solicitudes do alumnado, aplicaranse os seguintes criterios prioritarios, segundo a orde que se detalla a continuación:
-Persoal directivo ou responsables dos centros residenciais de persoas dependentes. Inclúense as residencias de carácter mixto (atenden persoas dependentes e persoas con autonomía persoal).
-Persoal directivo ou responsables de centros de día.
-Persoal directivo ou responsables de centros residenciais de persoas con autonomía.
-Persoal directivo ou responsables de centros ocupacionais de atención a persoas con discapacidade.
Así mesmo, dentro dos criterios anteriores, priorizarase o persoal dependente dos centros públicos, así como o persoal dos centros con maior número de prazas autorizadas.
Artigo 5º.-Desenvolvemento do curso.
O curso terá carácter presencial e a distancia. É obrigatoria a asistencia e puntualidade a todas as sesións presenciais do curso. Toda ausencia deberá ser xustificada debidamente.
1. Duración, lugar, datas e horarios:
Duración: 120 horas, 60 presenciais e 60 a distancia en modalidade de teleformación.
Número de edicións: 5.
Os cursos desenvolveranse os venres, en horario de mañá e tarde, nas cidades de Santiago, A Coruña, Vigo, Lugo e Ourense, entre os meses de decembro de 2009 e marzo de 2010.
Os datos relativos ao lugar, programa, datas e horarios de desenvolvemento de cada curso seranlle comunicados de forma individual ao alumnado seleccionado a través de correo electrónico.
Esta información, xunto coa relación do alumnado participante en cada edición, tamén estará dispoñible a partir do día 4 de decembro na seguinte páxina web: www.xunta.es/conselleriadetraballoebenestar/discapacidade/formacion.
2. Número de prazas: 125 (25 en cada edición).
Artigo 6º.-Contidos.
-Módulo 1: Dirección Técnica e Xestión Económica.
Os centros residenciais e os centros de día para persoas dependentes.
Recursos humanos.
Xestión económica e orzamentaria.
Fontes de financiamento.
-Módulo 2: equipos de traballo. Organización e motivación dos profesionais.
Organización e planificación da atención.
Delegación e responsabilidade.
A comunicación nos equipos e o tratamento de conflitos.
Motivación nos equipos de traballo.
Habilidades do traballo en equipo.
Crecemento persoal e profesional.
Demandas do persoal.
-Módulo 3: mellora na atención á persoa usuaria.
Funcións do persoal de dirección como responsable da atención.
Xestión do cambio para acadar o enfoque na xestión do usuario.
Principios básicos da atención ao usuario.
Xestión de queixas e reclamacións.
Implantación de boas prácticas.
-Módulo 4: sistemas de calidade. Implantación e xestión.
Metodoloxía para o deseño e a implementación dun sistema de xestión de calidade.
Xestión por procesos nos servizos sociais.
Control das prestacións do servizo.
Aspectos relacionados cos resultados da dirección.
-Módulo 5: adquisición de habilidades directivas.
A función directiva.
Mellora e potenciación das habilidades de lideralo.
Planificación e dirección de reunións.
Xestión e resolución de conflitos.
Xestión eficiente e produtiva do tempo.
-Módulo 6: riscos laborais. Prevención e intervención.
Introdución.
Seguridade laboral e hixiene industrial.
Medicina do traballo.
Ergonomía.
Factores psicosociais.
-Módulo 7: aspectos éticos e xurídicos. Sistema de atención á dependencia.
A bioética.
Alcance xurídico e legal.
Sistema de atención á dependencia.
Artigo 7º.-Solicitudes.
As persoas interesadas en participar nesta convocatoria deberán efectuar a solicitude segundo o modelo que se recolle no anexo. O modelo de solicitude tamén estará dispoñible na seguinte páxina web www.xunta.es/vicepresiencia/discapacidade/formacion.
O prazo de presentación de solicitudes finaliza o 30 de novembro de 2009.
As solicitudes de admisión ao curso dirixiranse á Subdirección Xeral de Promoción da Autonomía Persoal, Dirección Xeral da Dependencia e Autonomía Persoal da Consellería de Traballo e Benestar.
Poderán presentarse a través dos seguintes medios: rexistros oficiais da Xunta de Galicia, por fax ao 981 54 56 91 ou por correo electrónico ao enderezo: sxdiscapacidade@xunta.es.
Artigo 8º.-Certificacións de asistencia.
Outorgaráselle o correspondente diploma de asistencia ao alumnado que participe con regularidade no desenvolvemento dos cursos.
Para os efectos de avaliar os coñecementos adquiridos, a Consellería de Traballo e Benestar poderá fixar a realización das probas que considere oportunas.
Así mesmo, o alumnado que supere todas as avaliacións accederá ao diploma universitario de aproveitamento de 120 horas, equivalente a 4,8 créditos de ECTS do Programa de posgrao en dependencia e xestión de servizos sociais.
É obrigatoria a asistencia e a puntualidade a todas sesións dos cursos. Toda ausencia deberá ser xustificada debidamente polo alumnado interesado. A falta de asistencia, aínda que sexa xustificada, en máis do 20% das horas lectivas presenciais programadas, impedirá a expedición da certificación anteriormente referida.
Artigo 9º.-Modificacións.
A Consellería de Traballo e Benestar poderá suspender os cursos se non houbese un mínimo de alumnado, así como modificar o desenvolvemento e os contidos dos cursos anunciados coa finalidade de adaptalo ás necesidades da Administración, así como ás distintas continxencias que poidan xurdir.
Artigo 10º
A asistencia a ese curso será gratuíta para as alumnas e alumnos seleccionados.
Disposición derradeira
Única.-Esta disposición entrará en vigor o día seguinte ao da súa publicación.
Santiago de Compostela, 5 de novembro de 2009.
Beatriz Mato Otero
Conselleira de Traballo e Benestar
Ver referencia pdf "22400D005P012.PDF"